Mugabe onderneem om “oor te gee”Pres. Robert Mugabe van Zimbabwe Robert Mugabe, president van Zimbabwe, het Dinsdag onderneem om uit te tree indien hy Woensdag die verkiesing verloor. “As jy verloor moet jy oorgee,” het die 89-jarige gesê. Mugabe regeer Zimbabwe al die afgelope 33 jaar ononderbroke sedert die land onafhanklikheid van Brittanje bekom het. Maar hy ontken enige pogings om met die verkiesing te knoei. Mugabe en Morgan Tsvangirai, eerste minister van Zimbabwe, kom Woensdag teen mekaar te staan in die verkiesing nadat ‘n koalisie-regering ná ‘n gewelddadige verkiesing in 2008 afgedwing is. Tsvangirai se Movement for Democratic Change (MDC) het Dinsdag glo dokumentêre bewyse van verkiesingknoeiery aan waarnemers van die Suider Afrikaanse Ontwikkelingsgemeenskap (SAOG) oorhandig. Die dokument het glo ten minste 125 duplikaat of twyfelagtige kiesers op die kiesersrol. Die MDC sê hy het minder as 24 uur voor die stembusse oopmaak, eers ‘n afskrif van die kiesersrol ontvang. “Boonop is die kiesersrol in gedrukte formaat en kan dit nie maklik [elektronies] deursoek word nie,” het die MDC gesê. Beamptes van Zimbabwe se verkiesingskommissie was nie beskikbaar om op die aantygings te reageer nie. Die Research and Advocacy Unit, ‘n nie-regeringsorganisasie, het in Junie berig dat die kiesersrol een miljoen kiesers ingesluit het wat reeds dood is of emigreer het, sowel as meer as 100 000 mense wat ouer as 100 is. Sowat 6.4 miljoen mense is geregistreer om Woensdag in die eerste ronde te stem en die uitslag word binne vyf dae verwag. Luidens ‘n opname wat onder 800 Zimbabwiërs gedoen is, het 61% aangedui dat hulle ten gunste van MDC sal stem, in vergelyking met 27% wat aangedui het dat hulle vir Mugabe se ZANU-PF sal stem.